### Beslutning

Godkendt.

### Sagsfremstilling

## Resume og sagens baggrund

Kalundborg Kommune deltog i april 2025 i en strategisk beslutning om samarbejde vedrørende udnyttelse af overskudsvarme fra industrien i Kalundborg. Projektet har siden udviklet sig, og der foreligger nu et statusnotat, som anbefaler etablering af et fælleskommunalt projektselskab til videre projektudvikling. Sagen fremlægges med henblik på principbeslutning om kommunens deltagelse.

## Indstillinger

Direktøren indstiller, at principbeslutning om deltagelse i et fælleskommunalt projektselskab vedrørende udnyttelse af overskudsvarme godkendes og bemyndiger administrationen til at forhandle vilkår for kommunens deltagelse, herunder vedtægter og ejeraftale.

## Behandling

Økonomiudvalget, Kommunalbestyrelsen.

## Sagsfremstilling

Projektet har til formål at udnytte overskudsvarme fra industrien i Kalundborg til grønne fjernvarmeformål i [adresse] og hovedstadsområdet.

En analyse viser, at der kan produceres over 200 MW overskudsvarme, svarende til varme til mere end 50.000 husstande, med en positiv samfundsøkonomi og lavere varmepris.

Overskudsvarme fra industrien i Kalundborg har tidligere været behandlet politisk i Kalundborg Kommune. Den 29. april 2025 tilsluttede Kommunalbestyrelsen sig en strategisk samarbejdsaftale om udnyttelse af overskudsvarme til grønne fjernvarmeformål. Formålet var at tilkendegive kommunens interesse i at indgå i et bredere samarbejde med relevante aktører og kommuner.

Den nuværende sag bygger videre på denne beslutning og fremlægger næste skridt i processen, herunder etablering af et fælleskommunalt projektselskab.

For at sikre projektets videre fremdrift anbefales det at etablere et fælleskommunalt projektselskab, som skal koordinere:

* Myndighedsbehandling
* Teknisk design
* Finansiering
* Udbud

Selskabet tænkes etableret som juridisk platform for projektudvikling og ansøgning om eksterne midler til finansiering af projektselskabet. På et senere tidspunkt skal der tages stilling til etablering af et egentligt selskab, når der – på baggrund af projektselskabets arbejde og vurdering – fremlægges et forslag til et endeligt selskab med tilhørende økonomi og strukturer.

Selve projektselskabet kan etableres af et mindre antal kommuner til at starte med og løbende udvides. At flere kommuner deltager, er en vigtig del af selskabets robusthed.

På nuværende tidspunkt er de initierende kommuner Kalundborg og Holbæk, som undersøger, om de vil være med til at arbejde videre med forslag til grundlaget for et fælleskommunalt projektselskab. Det efterfølgende arbejde med de deltagende kommuner lægger op til en endelig beslutning om stiftelse af selskabet, som forventes fremlagt i 2. kvartal 2026.

Administrationen foreslår, at Kalundborg Kommune tiltræder en principbeslutning om deltagelse og bemyndiger administrationen til at forhandle vilkår, idet den endelige etablering af projektselskabet forudsætter en afklaring af projektets samlede økonomi, herunder finansiering.

En eventuel kommunal garantistillelse for lån i selskabet vil først blive aktuel fra 2028 og frem.

Der henvises i øvrigt til vedlagte bilag med statusnotat.

## Økonomiske konsekvenser

Der er på nuværende tidspunkt ingen bevillingsmæssige konsekvenser ved tiltrædelse af principbeslutningen. Ved en senere endelig beslutning om stiftelse af projektselskabet kan der opstå ejeromkostninger, herunder til indskudskapital og udarbejdelse af ejeraftale.

Disse vil fremgå af den konkrete sag på et senere tidspunkt. Projektselskabet forventes primært finansieret via funding ved eksterne midler.

### Sagens forløb

19/11/2025 Økonomiudvalget
Anbefales.

Afbud: Ludvig Lauritsen